**Fundargerð**

Ár 2012, miðvikudaginn 2. maí, var haldinn 2. fundur stýrihóps um heildstæða þjónustu í Breiðholti sem er tilraunaverkefni. Fundurinn var haldinn í menningarmiðstöðinni Gerðubergi og hófst kl. 15:15. Viðstödd voru: Jón Gnarr borgarstjóri , Sigurður Björn Blöndal aðstoðarmaður, Lárus Rögnvaldur Haraldsson formaður hverfisráðs Breiðholts, Jarþrúður Ásmundsdóttir fulltrúi minnihluta í hverfisráði Breiðholts, Ragnar Þorsteinsson sviðsstjóri skóla- og frístundasviðs, Ómar Einarsson sviðsstjóri íþrótta- og tómstundasviðs, Ellý Alda Þorsteinsdóttir sviðsstjóri Velferðasviðs, Birna Magnúsdóttir áheyrnarfulltrúi hverfisráðs og Óskar Dýrmundur Ólafsson hverfisstjóri

Lára S. Baldursdóttir verkefnastjóri ritaði fundargerð.

1. Greint var frá samstarfsverkefninu Bergin í Breiðholti. Verkefnið er margþætt og margt í þróun. Áhersla er á að nýta betur húsnæði þeirra starfsstaða borgarinnar sem eru aðilar að verkefninu, alls 5000 fm. Meðal verkefna sem unnið er að: Virknimiðstöð fyrir ungt fólk, virknimiðstöð fyrir fólk með geðræna erfiðleika, fjölbreyttari nýting húsnæðis fyrir fatlaða, samstarf við Félag eldri borgara og bætt aðstaða fyrir veitingaþjónustu.

Til þess að nýting húsnæðis verði sem best borgurunum í hag þá ættu reglur sem gilda um notkun húsnæðis að vera samræmdar. Þar sé haft að leiðarljósi að styðja beri við sjálfboðaliðastarf og félagsauð. Samþykkt var að endurskoða reglur um húsnæðisnotkun og mun hverfisstjóri vinna að því.

1. Fjallað var sérstaklega um tvö verkefni sem eru í aðgerðaráætlun:
* Samstarf í Breiðholti III í skóla- og frístundastarfi til að efla félagslegan jöfnuð, árangur, vellíðan og þátttöku barna og unglinga. Þjónustumiðstöð Breiðholts er ætlað að leiða þetta samstarf og stofna um það samstarfshóp.
* Tilraunaverkefni í Fellaskóla með áherslu á listir og vísindi. Skóla- og frístundasvið mun eiga frumkvæðið að þessu verkefni.
1. Farið var yfir hvaða félagsauðsverkefni eru í brennidepli:
* Fóstrun garða
* Nágrannavarsla
* Útimarkaður
* Vinafjölskyldur
* Hollvinasamtök Elliðaárdalsins

Fram kom að fleiri félagsauðsverkefni hafa litið dagsins ljós, s.s. stuðningur við skátana sem nú hafa fengið aðstöðu í Fellaskóla, stuðningur við ÍR um aðstöðu í húsnæði sundlaugar Breiðholts og Rokksamtök Breiðholts hafa verið stofnuð sem stefna að því að endurvekja Rykk rokk í ágúst.

Nýjar hugmyndir að félagsauðsverkefnum voru nefndar:

* Leiðir til að styðja við fullorðið fólk sem hefur ekki aðgengi að tölvum eða neti.
* Móttökukúlur verði í hverfinu fyrir dósir til fjáröflunar fyrir íþróttafélög.

 Þjónustumiðstöð Breiðholts mun skoða möguleika á að setja þessar hugmyndir í farveg.

1. Kynnt voru drög að erindisbréfi um framkvæmdastjórn verkefnisins um heildstæða þjónustu í Breiðholti.
2. Kynntar voru hugmyndir um Breiðholtsráð. Lagt var til að öll félagasamtök og stofnanir í Breiðholti fái boð um að taka þátt í ráðinu. Ráðið verði opinn vettvangur fyrir Breiðholtsbúa. Breiðholtsráð verði stofnað 25. maí. Óskað var eftir því að borgarstjóri verði viðstaddur stofnunina, það verður staðfest síðar.
3. Staðfest var samstarf við stofnun stjórnsýslufræða um mat á verkefninu. Fjölbreyttar matsaðferðir verða nýttar.

Fundi var slitið kl. 16:15